16.1.2023
SL
Uradni list Evropske unije
L 14/389
A.1.5.1.1
Če se tako odloči proizvajalec in se s tem strinja homologacijski organ, se lahko namesto tega prikaz omejitve hitrosti vozila izvede na celotnem vozilu v skladu z zahtevami iz odstavka A.1.5.4, pri čemer se vozilo namesti na ustrezno preizkusno napravo ali se vozi po preizkusni stezi v nadzorovanih pogojih.
A.1.5.2
Kadar proizvajalec vloži vlogo za homologacijo motorja ali družine motorja kot samostojne tehnične enote, homologacijskemu organu predloži dokaz, da je dokumentacija o vgradnji skladna z določbami iz odstavka 2.2.4 te priloge v zvezi z ukrepi, s katerimi se zagotovi, da vozilo, kadar se uporablja na cesti ali po potrebi drugje, izpolnjuje zahteve iz te priloge v zvezi z visoko stopnjo prisile.
A.1.5.3
Če homologacijski organ ni zadovoljen z dokazi o ustreznem delovanju sistema za visoko stopnjo prisile, ki jih predloži proizvajalec, lahko zahteva prikaz na enem vzorčnem vozilu, da se potrdi pravilno delovanje sistema.
Pri prikazu na vozilu je treba upoštevati zahteve iz odstavka A.1.5.4.
A.1.5.4
Dodaten prikaz za potrditev vpliva aktiviranja sistema za visoko stopnjo prisile na vozilo
A.1.5.4.1
Ta prikaz mora biti izveden na zahtevo homologacijskega organa, če ta ni zadovoljen z dokazi o ustreznem delovanju sistema za visoko stopnjo prisile, ki jih predloži proizvajalec.
Ta prikaz je treba izvesti čim prej po dogovoru s homologacijskim organom.
A.1.5.4.2
Proizvajalec izbere eno od napak iz odstavkov 6 do 9 te priloge, ki se nato povzroči ali simulira na motornem sistemu v skladu z dogovorom med proizvajalcem in homologacijskim organom.
A.1.5.4.3
Proizvajalec mora poskrbeti, da so zagotovljeni pogoji, v katerih se aktivira sistem za nizko stopnjo prisile, sistem za visoko stopnjo prisile pa se še ne aktivira.
A.1.5.4.4
Vozilo mora delovati, dokler števec za izbrano napako ne zabeleži ustreznega števila ur delovanja iz tabele 2 Dodatka 2 ali po potrebi dokler posoda z reagentom ni prazna ali dokler ne doseže ravni pod 2,5 % nominalne polne prostornine posode, ki jo določi proizvajalec za aktiviranje sistema za visoko stopnjo prisile.
A.1.5.4.5
Če se proizvajalec odloči za pristop „onesposobi po ponovnem zagonu“ iz odstavka 5.4.1 te priloge, vozilo deluje do konca trenutnega zaporedja delovanja, ki mora vključevati prikaz, da lahko vozilo preseže hitrost 20 km/h.
Po ponovnem zagonu mora biti hitrost vozila omejena na največ 20 km/h.
A.1.5.4.6
Če se proizvajalec odloči za pristop „onemogoči po dovajanju goriva“ iz odstavka 5.4.2 te priloge, vozilo deluje na kratki razdalji, ki jo določi proizvajalec, potem ko pride v stanje, ko je v posodi dovolj prostora, da se lahko dolije količina goriva iz odstavka 5.4.2 te priloge.
Delovanje vozila pred dovajanjem goriva mora vključevati prikaz, da lahko vozilo preseže 20 km/h.
Po tem ko se vozilu dolije količina goriva, opredeljena v odstavku 5.4.2 te priloge, je hitrost vozila omejena na največ 20 km/h.
A.1.5.4.7
Če se proizvajalec odloči za pristop „onesposobi po parkiranju“ iz odstavka 5.4.3 te priloge, se vozilo ustavi, potem ko prevozi kratko razdaljo, ki jo določi proizvajalec in ki je dovolj dolga, da se dokaže, da lahko vozilo preseže hitrost 20 km/h.
Potem ko vozilo miruje več kot eno uro, mora biti hitrost vozila omejena na največ 20 km/h.